Luk 10-42 **Hoe verander jou christelike leefwyse in ‘n fees?**

**Hoe vier jy die lewe?** Hoe vier jy jou geloof?  
Die Viering tema vanjaar, het my nogal laat stoei hiermee …

Dalk is die antwoord gewoon: **deur dissipel van Jesus te wees**.

Dadelik staan jy voor ‘n probleem. ***Dissipel wees* is die “buzz word” in die kerk.** Maar wat beteken dit?

**Hoe lyk ‘n dissipel?**   
Wat word van ‘n dissipel verwag?  
Wat moet ek doen as dissipel?   
Wat is die program of kursus, wat ek moet volg om ‘n dissipel te wees?

Die ***woord program/kursus* laat ‘n rooi waarskuwingslig** aangaan.   
Nog ‘n program, nog ‘n item wat tyd gaan eis in my vol lewe.   
Ek skarrel reeds om by alles uit te kom.   
My lewe is reeds so besig..., te besig.

Daarby **hoor ‘n mens dikwels getuienisse van gelowiges,**   
byvoorbeeld Cronje Hatting wat hier by ons getuig het, wat my laat voel het, ek moet my hand op my mond sit en niks sê nie. Want ek het nie so ‘n groot geloof nie[[1]](#footnote-1).

Of waar **Sportsterre getuig** en jy voel: **daar gebeur nie sulke asemrowende dinge** in my lewe nie. Ek sien nie gesigte of droom drome, of ontvang openbarings waar ek seker is dit is die Here wat met my praat nie. Ek is maar ‘n gewone christen, en sommer half skaam op daaroor te praat.

**Behalwe vir skaam voel ek ook nog skuldig.** Want ek kry dit nie reg om al die wette, die vereistes en verwagtinge wat geestelikes stel, na te kom nie. Kan dit so moeilik wees om dissipel van die Here te wees?

Saam met my in die vloot was daar ‘n matroos wat op ‘n dag baie depressief was. By navraag sou ek uitvind dat hy voel hy maak dit nie om ‘n ware christen te wees nie. Want sy Padré (kapelaan) het vir hom gesê: Die dag as hy in tale kan praat, is dit vir hom die bewys – hy het dit. Hy is nou ‘n besonderse kind van die Here… en hy praat nog nie in tale nie…

**Die slotsom: Ek is nie op hierdie of daardie geestelike vlak** nie, en daarom maak ek dit nie.

Op ‘n vraag wat dissipelskap is **skryf George Nel** dat

Jesus sy dissipels gekies het en sy bes gedoen het om hulle op te lei en te leer hoe om dissipels te wees. Tog het meeste van hulle op een of ander stadium die toets gedop. Daar was wel ‘n paar vroue wat nie ingeskryf was vir die dissipelskap kursus nie en Jesus op ‘n afstand dopgehou het. Hulle het waargeneem en gedoen. Hulle het navolgers en doeners geword.[[2]](#footnote-2) (my eie opsomming)

**Heeltemal in lyn met Jakobus wat leer:**

Dit help nie jy sê jy glo in Jesus Christus maar jou dade bewys dit nie.

Geloof sonder werke is dood.”  
Jy moet doen en daaruit sal jou geloof sigbaar word (Jak 2:14-26).

**Hierdie opdrag word dikwels verkeerd geïnterpreteer**.

Stefan Joubert skryf in: *Jy kan ‘n verskil maak* (2014) dat   
 **gelowiges glo in programme** en aksies want die nood is so groot.   
 Die wêreld moet gered word en die tyd is min.   
En jy as gelowige word verlei om te glo – hoe groter die aksies, hoe beter.

So onstaan daar sogenaamde **“supergelowiges” wat die kollig steel**   
deur GROOT dinge vir die Here te doen.  
Dit veroorsaak dat die gewone gelowiges voel: *ek maak dit nie*.  
 Ek doen nie sulke groot dinge vir die Here nie.

En die **resultaat is**

* **moedelose gelowiges.**  
  Hulle word *moedelose toeskouers* – want ANDER doen reeds so baie, so groot…
* **Hulle ervaar hulself as verloorders**.   
  Dit **steel jou energie**, jou toekomsdrome en planne.  
  Dit maak jou passief en ‘n passasier.  
  Jy wag en verwag van ander om die werk te doen

Verstaan mooi..,   
dit is nie verkeerd om dinge vir die Here te doen nie.   
**Maar jy moet éérs uitvind wat** om te doen voordat jy doenig raak.

Want die **gevaar is groot dat jy so besig is om te doen**,   
dat jy nie tyd het om te hoor wat die Here verlang nie.

Kom ons lees Luk 10:38-42 in die verband

*38Toe Jesus en sy dissipels hulle reis na Jerusalem voortsit, het hulle in ’n dorpie gekom waar ’n vrou, Marta, hulle in haar huis verwelkom het. 39Haar suster, Maria, het aan die Here se voete gesit en luister na wat Hy hulle leer. 40Maar Marta was bekommerd oor die groot ete wat sy besig was om voor te berei. Sy kom toe na Jesus en sê: “Here, lyk dit darem nie vir U onregverdig dat my suster net hier sit terwyl ek al die werk doen nie? Sê sy moet my kom help.”*

*41Maar die Herehet geantwoord: “My liewe Marta, jy kwel jou tog oor so baie dinge! 42Daar is regtig net een ding wat die moeite werd is om oor besorg te wees. Maria het dit ontdek – en Ek gaan dit nie van haar af wegneem nie.” (NLV)*

**Vir Martha was hierdie ‘n groot moment**. Dit is nie elke dag wat jy die geleentheid het om Jesus aan huis te ontvang nie. Sy moes groot gaan en alles moet 100% betyds en reg wees. Dit was die geleentheid van die jaar en Martha het geskarrel om die beste op te dis.

**Gasvryheid was destyds ‘n kulturele vereiste**. Dit was ‘n skande om iemand weg te wys of nie nie gulhartig te ontvang nie. Volgens Rom 12:13 moet Christene veral teenoor mede Christene gasvry wees want hulle is deel van dieselfde liggaam[[3]](#footnote-3).

**Martha het in hoogste versnelling voorberei**.   
Stres en gejaagdheid was haar twee helpers.   
Daar was nie ‘n oomblik beskikbaar om die gaste te geniet nie.

Dit was vir **haar moeilik** **om tot stilstand te kom** en nog moeiliker om Maria “by Jesus se voete” te hanteer. Haar frustrasie en bloeddruk het opgebou.   
*Waarom kan Maria nie haar hande lig en iets doen nie?*

Haar **frustrasie het beheer van haar geneem** toe sy Jesus vra om aan die saak aandag te gee.

*Here, roep tog net vir Maria tot orde… Sê sy moet my kom help*

*Liewe aarde, kan sy nie sien hier is (15)[[4]](#footnote-4) mense wat moet kos kry nie*.

In haar uitbarsting **vind sy nie net fout met Maria se optrede nie**,  
maar ook met die van Jesus.  
Hy kan mos nie toelaat dat Maria net sit,   
terwyl Martha alles in haar vermoë doen om kos op die tafel te kry…

**Te veel van ons ly aan die Martha se gejaagde hartsindroom**.   
Hierdie siekte maai onder gelowiges wat poog om hul alles vir die Here te gee…  
Dit maak dat jy so besig om vir Jesus kos te maak,   
dat jy elke slag by Hom verby hardloop kombuis toe.

Hoor vanaand Jesus se woorde aan jou

*Jy is bekommerd en besig met baie dinge maar een ding is nodig.*

**Jesus diagnoseer Martha se gejaagde harttoestand**  
en bied haar ‘n alternatiewe leefstyl as oplossing.  
Die rolmodel sit voor haar: Maria…

**Sy het die een ding gekies,** en dit sal nooit van haar weggeneem word nie.  
Dit is om te “rus” by die Here se voete…

**Kan dit wees?**  
Is dit so eenvoudig?

Dit is in stryd met wat ons verwag en aan gewoond is.

Ons hou van of intensiewe kursusse of praktiese werksgroepe  
of kitsoplossing al is dit teen ‘n geweldige prys.

**Jesus leer: die antwoord is by sy voete**, die Maria roete…

**Wat beteken hierdie voetesit van Maria?**

* Identiteit

**Maria snap wie Jesus is**. Sy begryp die belangrikste, die bekendste, die magtigste in die ganse heelal is by haar op besoek! Hy is die Woord wat Mens geword het. Hy is die Een wat die sonnestelsel in sy handpalm hou.

**Om by hierdie Jesus se voete te sit**, **is die kans van ‘n leeftyd**.

Al wat sy begeer is om Hom te sien, te hoor en in sy teenwoordigheid te wees. Dit is vir haar meer as genoeg…

* Dringendheid  
  Wanneer jou Held, jou Here, jou Verlosser, jou Koning by jou voordeur opdaag, maak niks anders meer saak nie. Die **gejaagdheid in jou lewe swaai om in ‘n dringendheid.** Jy moet daar, aan sy voete wees.
* Rus  
  **Maria se geskenk** uit die Here se hand is rus, **die ewige rus**. Dit is haar voorreg om aan Jesus se voete te sit, net te luister en te leer.

Waar **dit vir gelowiges, dikwels werk, moeite, ‘n opgaaf is om na Jesus te luister** het Maria die antwoord ontdek. Vir haar is dit rus, batterylaai – om net in Jesus se teenwoordigheid te wees.

Die Fariseërs is hier vir ons ‘n voorbeeld. Hulle het besig wees met die Woord van die Here nie as werk gesien nie. Dit was vir hulle ontspanning (SJ Joubert)[[5]](#footnote-5)

* Verhoudingsbou

Dit wil vir my voorkom of Maria die tyd by Jesus se voete gebruik het vir verhoudingsbou. Dit was haar belangriker as enige iets anders op haar agenda. Sy wou net by die Een wees vir wie sy so lief is.

Nou het ons gesê: Martha was gejaagd en Maria dingend.  
Wat is die **verskil tussen gejaagdheid en dringendheid?**

Wat het Maria by Jesus se voete gedoen?

By dit wat reeds gesê is, **gaan nie oor niksdoen nie**. Want dan sou alle leeglêers voor in die hemelse koor gewees het. Dit gaan oor jou vertrekpunt: Wie is Jesus vir jou en hoe jy voor Hom kom/verskyn?

**Martha was doenend en gejaagd**,  
Maria het ‘n dringendheid by Jesus se voete ontwikkel.

Wie by Jesus se voete tot rus kom   
ontwikkel ‘n innerlike oortuiging in jou hart oor die doel van die lewe,   
en ‘n dringendheid om jou deel vir die Here te doen.

Jy **definieer dan die meer jou roeping as *doen vir die Here* nie**  
maar as speeltyd in die Here se feessaal.

Dit word ‘n lekkerte en ‘n vreugde om by sy voete te sit  
want daar hoor jy die musiek, die ritme  
waarop jy die lewe dans.

Jou **geloofslewe word heeltyd speeltyd.**  
Wat ‘n fees!

Amen

Kom ons raak stil voor die Here met die volgende vraag:

**Wat is daar in jou lewe wat maak dat jy elke dag gejaagd, by Jesus verbystorm “kombuis” toe,**   
en nie tyd het om by sy voete te sit nie?

Wat keer dat hierdie metamorfose van gejaagdheid na dringendheid in jou lewe kan plaasvind?  
Amen

Bronnelys:

Bybelvertalings (verskillendes)  
Hendrikson, W. NT Commentary. Gospel of Luke  
Joubert, S. 2014. Jy kan ‘n verskil maak  
nhgkaapstad.co.za/nhk\_kaapstad\_006.htm

1. Cronje Hatting tydens ‘n getuienis in Wapadrant gemeente 2012. [↑](#footnote-ref-1)
2. George Nel soos aangehaal deur SJ Joubert in Jy kan ‘n verskil maak, p 12 [↑](#footnote-ref-2)
3. nhgkaapstad.co.za/nhk\_kaapstad\_006.htm [↑](#footnote-ref-3)
4. Kommentare verskil oor die hoeveelheid. Maar daar staan nerens dat net Jesus aan tafel was nie. Dit sou nie die gasvryheidstoets geslaag het as die ander dissipels elders moes gaan kos soek nie. [↑](#footnote-ref-4)
5. Meegedeel tydens ‘n persoonlike gesprek rondom dissipelskap 16 Sept 2014) [↑](#footnote-ref-5)